梅花下遇小雨
作者：楊萬里
朝代：宋

paragraphs: 偶來花下聊散策，落英滿地珠爲席。
繞花百匝不忍歸，生怕幽芳怨孤寂。
仰頭欲折一枝斜，自插白鬢明烏紗。
傍人勸我不用許，道我滿頭都是花。
初來也覺香破鼻，頃之無香亦無味。
虛疑黄昏花欲睡，不知被花薰得醉。
忽然細雨濕我頭，雨落未落花先愁。
三點兩點也不惡，未要打空花片休。